**Татар телендә гомуми белем бирү оешмалары укучылары өчен татар әдәбиятыннан олимпиада сораулары**

**(муниципаль тур, 2022-2023 уку елы) 11 нче сыйныф**

**Максималь балл – 70 балл**

**Җаваплар**

1. **Теоретик бирем ( 15 балл).**

1.Повесть жанрына хас үзенчәлекләрне яз. Бу жанрга караган әсәрләргә биш мисал китер (повестьның авторын һәм исемен яз). (10 балл)

***Повесть – хикәягә караганда киң, күләмле, тормышны һәм андагы вакыйгаларны зуррак масштабта гәүдәләндерүче, төп герой тормышындагы берничә вакыйганы сурәтләгән, берничә сюжет сызыгын бер үзәккә туплаган эпик жанр. Повестьта тормыш-көнкүрешнең көндәлек, гадәти хәлләренә зур урын бирелә. Хикәяләү дә салмак, тигез агымда була. Анда киеренкелек, көрәш беренче планга чыгарылмый диярлек. Татар әдәбиятында повесть жанры актив жанрлардан исәпләнә.***

***Г. Бәширов “Туган ягым яшел бишек”, Ф. Хөсни “Йөзек кашы”, А. Гыйләҗев “Язгы кәрваннар”, Ф. Яруллин “Җилкәннәр җилдә сынала”, Г. Кутуй “Тапшырылмаган хатлар”.***

2 Әдәби төшенчәгә бирелгән аңлатма дөрес булырлык итеп, төшеп калган сүзләрне язып куй. (5 балл)

**Поэтика** – әдәби әсәрнең төзелеше һәм аларда файдаланылган эстетик чаралар системасы турындагы фән. Таррак мәгънәдә ул әсәр теленең матур, образлы яңгырашы, тел-сурәтләү чараларының урынлы кулланылышы, ягъни авторның ***поэтик осталыгы***.

**II. Өзекне укы һәм тәкъдим ителгән сорауларга җавап бир. (24 балл)**

*Шулай берчакны, җир астында чиләнеп туйгач, әллә авылга кайтып буразнага аякны тыгаргамы дигән уй чын-чыннан башка килгән иде. Котомкамны җилкәгә асып, станциядә болганып йөргәндә, пашпортсыз дип, җилкәмнән каптырып алдылыр. Хәер, пашпортлыларны да озак сайратып тормый башлаганнар иде ул чагында. Ә миңа инде, пашпортым да булмагач, авыз ачып сүз әйтергә дә бирмәделәр, буйны-сынны үлчәп карадылар да:*

*– Ярый бу, алдык, диделәр!*

1.Әсәрнең исемен, жанрын һәм авторын язып куй. (3 балл)

***“Йөзек кашы” повесть, Ф. Хөсни.***

2. Әсәрнең темасын, проблемасын ачыклап яз. (6 балл).

***Әсәр Айдар һәм Вәсиләнең мәхәббәт, Айдар белән Госманның “дуслык” тарихын сөйли. Әсәрдә бәхетсез мәхәббәтнең тарихы, дуслар арасындагы мөнәсәбәтнең ихлас булмавының сәбәпләрен ачыклау проблемасы куела. Бу сорауларга автор Айдар холкындагы уйлап эш итмәү, кызу холыклылык һәм Госманның көнчеллек аркасында дуслыкка хыянәте комачаулый дип җавап бирә.***

3.Әсәрнең төп героена бәя бир. (7 балл).

***Әсәрнең төп герое – Айдар. Гади, эчкерсез авыл малае. Эш сөя, куйган максатына ирешү өчен, авырлыклар алдында югалып калмый, вәгъдәсендә тора торган тәвәккәл егет. Әмма кызу канлы, акылы белән киңәшеп тормастан, уена килгәнне тиз арада эшләп ташлый. Айдар холкындагы думаллык, үзен генә хаклы сану, башкалар фикерен тыңларга өйрәнмәгәнлек аның үзенең дә, Вәсиләнең дә бәхетен җимерә. Билгеле, биредә Госманның кара эчлелеге, көнчеллеге тудырган, явыз нияте дә зур роль уйный.***

4. Дуслыкка хыянәт иткән, иленә дә хыянәт итә ала. Бу сүзләр әлеге

әсәрдәге кайсы геройның гамәлләренә туры килә. Ул геройның хыянәткә сәләтле булуын без кайсы вакыйгалардаа күрәбез. Шул вакыйгаларны ачыклап яз. (8 балл)

***Бу сүзләр Госман образына туры килә. Аның көнчеллеге, Айдар белән дуслыгының ихлас түгеллеге берничә вакыйгада ачыла. Авылга алма сатучы килгәч, сабантуйда ат чабышында, Айдар белән кыз урларга баргач, һәм туй вакытында. Аның дустына иң зур хыянәте – Вәсиләгә ялган гаеп тагу. Дуслыкка хыянәт иткән Госман, иленә дә хыянәт итә, дошман алдында тез чүгә. Айдар аның бу хыянәтен кичерә алмый, Госманны да дошманны да юк итә.***

**Шигъри әсәр белән эш.** **(20 балл)**

Кичер мине, илем, синең бөек  
Исмең белән килеп сугышка,  
Данлы үлем белән күмәлмәдем  
Бу тәнемне соңгы сулышта.

Юк, мин сине тузан бөртегедәй  
Сансыз гомрем өчен сатмадым.  
Волхов шаһит: изге сугыш антын  
Соң чиккәчә керсез сакладым.

Мин түгелме дуска хат язучы,  
«Борчылма, дип, тормыш юлдашым,  
Соңгы тамчы каным тамса тамсын,  
Тик антыма таплар кунмасын!»

Мин түгелме шигырь утым белән  
Ант итүче канлы сугышта?   
«Үлемгә, дип, ачы нәфрәт белән  
Елмаермын соңгы сулышта».

«Соң чиктә, дип, синең мәхәббәтең  
Җиңеләйтер үлем газабын,  
Илемне һәм сине сөюемне  
Каным белән җиргә язармын».

Чаян чага үзен соңгы чиктә,  
Бөркет ярдан түбән ташлана.  
Мин соң бөркет түгел идеммени,  
Баш ияргә шуннан башкага!

Ышан, илем, шундый бөркет идем,  
Мин дә соңгы минут килгәндә,  
Әзер идем, мәгърур канат җәеп,  
Ташланырга ярдан түбәнгә.

Нишлим, сугыш дустым – пистолетым  
Соңгы сүздән кинәт баш тартты.  
Богау салды дошман кулларыма  
Һәм хурлыклы юлдан атлатты. (*М. Җәлил. Кичер илем*.)

1.Рифмалашкан сүзләрне табып, парлап яз. (3 балл)

***Сугышка – сулышта, сатмадым*** – ***сакладым, һ.б.***

2.Шигырьдәге тел-сурәтләү чараларын (тропларны) табып күрсәт. (6 балл)

***Тузан бөртегедәй гомер – чагыштыру; бөркет идем – метафора; Волхов шаһит, пистолетым баш тартты – персонификация; шигырь уты – метонимия; сансыз гомер, изге сугыш, канлы сугыш, соңгы тамчы кан, һ.б – эпитетлар.***

3. Лирик геройның кичерешләрен аңлатып яз. (5 балл)

***Лирик герой кичерешләре капма-каршы ике хисне берләштерә. Бу үкенеч һәм юану. Ул үзенең дошман кулына төшүенә үкенә. Бу аның горурлыгына кагыла. Әсирлеккә төшүне ул хурлыклы юл дип саный, аның өчен сугыш кырындагы данлы үлем күпкә өстенрәк бәяләнә. Ләкин язмыш аңа мондый мөмкинлек бирми(сугыш дустым – пистолетым // Соңгы сүздән кинәт баш тартты). Лирик герой күңелендә үкенеч белән янәшә юаныч яши. Ул куркаклык күрсәтеп, дошман алдында тез чүгеп, гомерен саклап калу өчен түбәнсенеп әсирлеккә төшмәгән. Сугышта биргән изге антына ахыргача тугъры калган, намусына тап төшермәгән.***

4. Лирик герой кичерешләре автор биографиясе белән бәйләнешлеме? Фикереңне дәлилләп бир. (6 балл)

***Лирик герой кичерешләре автор биграфиясе белән турыдан-туры бәйләнешле. М. Җәлил дә сугышның беренче көннәреннән үк фронка китә. 1942 елны, Волхов фронтында камалышта калып, әсирлеккә төшә. 1942 -1944 елларда әсирлектә фашизмга каршы көрәшә. Шигырьдә М. Җәлилнең үз күңеленнән кичерелгән хисләргә урын бирелгән дип нәтиҗә ясый алабыз.***

**IV.Телнең тәмен беләсеңме? (3 балл)**

1.Бирелгән сүзләрнең мәгънәсен аңлатып яз. (1,5 балл)

***а) мәгърур – горур***

***ә) тәүфикъ – әдәп, тәрбия, итәгать***

***б) зыялы – укымышлы, гыйлемле (белемле һәм тәрбияле)***

2 Мәкальләрне дөрес итеп яз. (1,5 балл)

***а)Белгәнеңне сөйләмә, ни сөйләгәнеңне бел.***

***ә)Сорамаганда сөйләмә, ашамаганда турама.***

***б) Авызың кыек булса да, сөйләгәнең туры булсын.***

1. **Иҗади эш. (8 балл)**

Синең туган ягыңа килгән кунак синнән үз ягыңның истәлекле, матур урыннары белән таныштыруны сораса, син аңа нәрсәләр сөйли аласың? Ирекле формада шул хакта яз.